# El manual del &ksudoku;

Mick
Kappenburg

    ksudoku@kappenburg.net

Eugene
Trounev

    eugene.trounev@gmail.com

Ian
Wadham

    iandw.au@gmail.com

&traductor.Antoni.Bella;
2007
Mick Kappenburg
2011
Ian Wadham
&FDLNotice;
10 de desembre de 2020
1.4.20120

Aquesta documentació descriu el joc &ksudoku;, un trencaclosques de col·locació de símbols basat en la lògica.

KDE
kdegames
joc
ksudoku
lògica
tauler
un jugador
trencaclosques

## Introducció

### Tipus de joc:

Lògica, Tauler

### Nombre de possibles jugadors:

Un

El &ksudoku; és un trencaclosques de col·locació de símbols basat en la lògica.

El jugador ha d'emplenar una quadrícula amb símbols de manera que cada columna, fila i bloc en el tauler de joc només contingui una instància de cada símbol. En el &ksudoku;, els símbols solen ser els números de l'1 fins al 9, però poden ser les lletres de l'A fins a la P o de l'A fins a la Y en trencaclosques més grans. Els trencaclosques comencen amb el tauler parcialment ple i és treball vostre completar la resta. Alguns tipus de trencaclosques tenen menys de nou símbols.

Quan comenceu una partida, podreu triar entre diversos tipus i mides de Sudoku. Després podreu fer que el &ksudoku; generi un trencaclosques per a resoldre'l o podreu començar amb un tauler buit i introduir un trencaclosques des d'una altra font, com un diari, per a després fer que el &ksudoku; el revisi i potser, que el resolgui.

Hi ha moltes variants de Sudoku i el &ksudoku; n'ofereix una bona selecció. El tipus més comú, el Sudoku estàndard, té una quadrícula de 9x9 i utilitza nombres aràbics de l'1 fins al 9 com a símbols. La quadrícula té 9 files i 9 columnes, i està dividida en 9 blocs de 3x3 quadrats. El problema és que cada símbol només es pot utilitzar una vegada per fila, columna o bloc.

Es necessita temps i concentració per a completar una partida. No obstant això, resoldre els trencaclosques de Sudoku ajuda a augmentar l'activitat cerebral general i, per tant, és molt recomanable.

## Com jugar

### Objectiu:

Emplenar la quadrícula de manera que cada columna, fila i bloc només contingui una instància de cada símbol.

Quan comenceu la partida, se us demanarà que trieu el tipus de joc i la mida del tauler que us interessa. Podeu introduir un trencaclosques des d'una altra font o fer que el &ksudoku; en generi un. El generador té diverses opcions de dificultat i algunes opcions de simetria, les quals afectaran el patró en el qual es generarà el trencaclosques. La vostra experiència de joc dependrà de quina de totes aquestes opcions trieu.

Quan aparegui el tauler del trencaclosques, mireu al costat esquerre. Hi ha una llista de selecció que conté tots els símbols disponibles en el joc actual. El conjunt de símbols dependrà de la mida del joc que trieu. Els jocs poden tenir 4, 9, 16 o 25 símbols. Els dos primers conjunts utilitzen els números de l'1 fins al 4 o de l'1 fins al 9: els altres utilitzen les lletres de l'A fins a la P o de l'A fins a la Y.

Primer, observeu els límits en el tauler de joc. Les línies gruixudes delineen els blocs. Cadascun d'aquests blocs s'ha de completar emprant els símbols disponibles, cada símbol només s'ha d'emprar un cop i un cop dins del bloc. El mateix passa amb les files i columnes en el tauler.

Ara podeu començar a introduir símbols en els quadrats buits en el tauler. Per a fer això, seleccioneu el símbol que voleu introduir des de la llista de selecció a l'esquerra, després utilitzeu el ratolí per a fer clic sobre un quadrat buit en el tauler. De manera alternativa, podeu passar el ratolí per sobre d'un quadrat buit o utilitzar les tecles del cursor per a moure, i aleshores utilitzar el teclat per a introduir un símbol.

En els trencaclosques de Roxdoku (tridimensionals), sempre s'utilitza el ratolí per a establir un petit cub a un valor i es fa doble clic. Quan gireu el cub gran, fent clic i arrossegant amb el ratolí, és més fàcil veure quins valors hi ha en els cubs petits que estan en el fons si feu clic entre els cubs petits, no sobre seu.

De vegades és útil introduir marcadors o notes, els quals són petits símbols dins d'un quadrat. Aquests no influeixen en la solució, però poden ajudar-vos a realitzar un seguiment de les idees que heu tingut, especialment quan hi ha una elecció entre dues alternatives i encara no teniu prou informació per a decidir entre elles. Per a introduir un marcador o nota, feu clic amb el &BDR; o premeu la tecla &Maj; quan utilitzeu el teclat.

Per a esborrar els símbols d'un quadrat, passeu el cursor del ratolí sobre el quadrat i premeu &Del; o &Retro; en el teclat, o feu clic amb el &BDR; sobre el quadrat.

Observeu que els quadrats canvien de color mentre es passa el ratolí sobre seu. Això és per a ajudar a mantenir-vos al dia amb les regles del &ksudoku;. Utilitzeu les línies verticals i horitzontals per a verificar si el símbol que esteu a punt d'introduir en un lloc vacant ja està en ús en qualsevol lloc de la línia vertical o horitzontal de la qual forma part el quadrat. El color també ressalta el bloc que, si recordeu, també haurà de contenir només una instància de cada símbol. Si no us cal el ressaltat, podeu utilitzar l'element de menú Arranjament Configura el &ksudoku;... per a desactivar-lo.

Seguiu introduint símbols d'acord amb les regles fins que s'empleni tot el camp de joc. En aquest punt, el &ksudoku; verificarà si totes les entrades són vàlides i corregirà o acceptarà la vostra solució.

## Les regles del joc, estratègies i consells

### Regles generals del joc

Les regles del &ksudoku; són força senzilles.

- Depenent de la mida del tauler de joc, el tipus de trencaclosques i el nivell de dificultat escollit, es pot trigar des d'uns minuts fins a algunes hores a resoldre un trencaclosques del &ksudoku;.

- Cada quadrat pot contenir un únic símbol.

- Cada fila horitzontal (definida pel tauler de joc) pot contenir cada símbol exactament una vegada.

- Cada columna vertical (definida pel tauler de joc) pot contenir cada símbol exactament una vegada.

- Cada bloc (definit pel tauler de joc) pot contenir cada símbol exactament una vegada.

#### Nota:

El conjunt de símbols dependrà de la mida del joc que trieu.

- No es requereixen coneixements de matemàtiques o d'idioma per a resoldre els trencaclosques del &ksudoku;, però en els trencaclosques de Sudoku de Killer i de Mathdoku es necessita una mica d'habilitat amb l'aritmètica.

- Els símbols que ja estan en el tauler de joc quan es comença el trencaclosques no es poden canviar.

- Només podreu modificar els símbols que heu introduït prèviament.

- Els trencaclosques generats pel &ksudoku; tenen una única solució.

- És possible que els trencaclosques que introduïu no tinguin solució o que en tinguin més d'una, però si provenen d'una font publicada, això probablement vol dir que heu comès un error en introduir les dades.

### Variants del &ksudoku;

#### Trencaclosques de Sudoku

- El Sudoku 9x9 estàndard té 9 files, 9 columnes i 9 blocs quadrats de mida 3x3.

- Altres mides del Sudoku estàndard són 4x4 (molt fàcil), 16x16 i 25x25 (no tan fàcils).

- Les variants Jigsaw i Asteca són les mateixes que les del Sudoku 9x9 estàndard, excepte que alguns blocs no són quadrats.

- La variant XSudoku és exactament igual que el Sudoku estàndard amb un requisit addicional: les dues diagonals principals també han de contenir els símbols de l'1 fins al 9 una vegada, i només una vegada. El &ksudoku; ressaltarà les diagonals perquè sigui més fàcil de veure.

- Les variants Nonominó 9x9, Pentominó 5x5 i Tetrominó 4x4 són les mateixes que en un Sudoku estàndard, excepte que alguns blocs no són quadrats.

- La variant 6x6 és la mateixa que la d'un Sudoku estàndard, excepte que els blocs són sis rectangles de 3x2.

#### Trencaclosques de Samurai

- El Sudoku Samurai consta de cinc trencaclosques de Sudoku estàndard de 9x9 quadrats cadascun, superposats a les cantonades per quatre blocs de 3x3. Cadascun dels cinc trencaclosques té 9 files, 9 columnes i 9 blocs per a resoldre, i els símbols en els quadrats superposats hauran d'encaixar en les solucions dels dos Sudoku 9x9 estàndard.

- El Sudoku Petit samurai conté cinc Sudokus de 4x4, superposats a les cantonades per quatre quadrats. Cadascun dels cinc trencaclosques té 4 files, 4 columnes i 4 blocs per a resoldre.

- La variant Molí de vent consta de cinc Sudokus de 9x9 estàndard, superposats a les cantonades per dos blocs de 3x3. És com un Sudoku Samurai, però el Sudoku de 9x9 central és més difícil de veure. Vuit dels seus blocs de 3x3 es comparteixen amb les aspes del molí de vent i només el bloc central de 3x3 no ho és.

- La variant Sohei és un altre tipus de Samurai i té quatre trencaclosques Sudoku de 9x9, superposats en dues cantonades per un bloc de 3x3. El bloc de 3x3 central del trencaclosques està buit.

#### Trencaclosques en 3D de Roxdoku

- Les variants Roxdoku es basen en cubs en tres dimensions, però són més fàcils del que semblen. No hi ha files ni columnes. Un trencaclosques Roxdoku de 3x3x3 té 27 cubs petits disposats en un cub més gran de 3x3x3. Aquest conté nou llesques, cadascuna amb cubs petits de 3x3, i aquests són els blocs quadrats que s'han d'emplenar amb els números de l'1 fins al 9. Un Roxdoku de 4x4x4 té dotze llesques de 4x4 i un Roxdoku de 5x5x5 té quinze llesques de 5x5.

- La variant Roxdoku bessó té dos trencaclosques Roxdoku de 3x3x3 que comparteixen una cantonada. La peça de cantonada haurà de formar part de la solució d'ambdós cubs de 3x3x3.

- La variant Roxdoku doble conté dos trencaclosques Roxdoku de 3x3x3 que comparteixen tres peces al llarg d'una vora. Les peces a la vora hauran de formar part de la solució d'ambdós cubs de 3x3x3.

- La variant Roxdoku samurai té nou trencaclosques Roxdoku de 3x3x3. Un cub està al centre i els altres vuit de 3x3x3 se superposen, un a cadascuna de les cantonades del cub central. Cadascuna d'aquestes peces de cantonada haurà de formar part de la solució dels dos cubs de 3x3x3.

#### Variants de Killer i Mathdoku

- Els trencaclosques Killer tenen dues variants: Tiny Killer (4x4) i Killer Sudoku (9x9). Ambdós tenen files, columnes i blocs quadrats, exactament com en els Sudokus estàndards i segueixen exactament les mateixes regles. També tenen àrees de forma irregular que s'anomenen caixes, on els dígits de cada caixa han de sumar el nombre en lletra petita a la cantonada de la caixa i cap dígit podrà repetir-se dins de la caixa. Normalment, el trencaclosques comença amb només uns pocs quadrats que contenen símbols. Per a trobar la solució, caldrà que utilitzeu l'aritmètica i les regles habituals del Sudoku juntes. Els gràfics de la pantalla dificulten la visualització dels blocs quadrats que hi ha presents, però seran més fàcils de veure si imprimiu el trencaclosques, utilitzant l'element de menú Joc Imprimeix....

- Les variants Mathdoku, també conegudes com a Kenken, no tenen blocs, només restriccions de files i columnes, i tenen caixes on els dígits s'han de sumar, restar, dividir o multiplicar segons els valors i símbols aritmètics en lletra petita que hi ha a les seves cantonades. Es pot repetir un dígit en una caixa de Mathdoku, però no en la mateixa columna o fila. Per exemple, una forma de L de tres quadrats amb un requisit de 5+ podria tenir les solucions 1 3 1 o 2 1 2, sempre que els uns o els dosos no estiguin en la mateixa fila o columna que l'altre. Recordeu que les caixes de resta i de divisió sempre tindran dos quadrats, i els dos dígits de la solució podran aparèixer en qualsevol ordre. Per exemple, una caixa de 2 podria tenir les solucions 1 3 o 3 1, o 2 4, o 4 2, &etc;

- A causa que no hi ha blocs en un trencaclosques Mathdoku, pot tenir qualsevol mida des de 3x3 fins a 9x9, sent el valor predeterminat 6x6. Per a més detalls, vegeu la secció Configuració del joc. Per a començar, hi ha una variant anomenada Mathdoku 101 de mida 4x4.

### Les estratègies i consells

- Preneu-vos el vostre temps i no tingueu pressa. El &ksudoku; no és un joc ràpid.

- Pareu atenció en els colors de les files, columnes i blocs. Estan per a ajudar-vos.

- Comproveu que no hi hagi cap símbol duplicat a la fila, columna o bloc on esteu introduint un símbol.

- En cas de dubte, intenteu preveure si un quadrat en el qual ja s'ha introduït un símbol pot ser necessari per a algun altre símbol, el qual d'altra manera no podrà anar a cap altre lloc a causa de les regles amb les files, columnes i blocs.

- Utilitzeu Internet per a cercar consells i estratègies generals per a resoldre els trencaclosques de Sudoku.

- Utilitzeu marcadors de jugada quan detecteu un quadrat o quadrats que tenen poques alternatives, però no podeu decidir immediatament. Els marcadors us permetran estalviar temps i esforç de memòria més endavant, quan s'hagin completat més quadrats. Per als detalls sobre com utilitzar els marcadors, vegeu Com jugar.

- Si teniu cap problema, intenteu tornar sobre els vostres passos i vegeu exactament on heu comès un error. Podeu utilitzar els elements de menú Mou Desfés i Mou Refés, repetidament si cal, i hi ha una configuració a Arranjament Configura el &ksudoku;... que ressalta els errors.

- Fins i tot, el &ksudoku; ofereix una opció de «Consell», intenteu no emprar-la sovint. Recordeu, que si resoleu el trencaclosques millorarà l'activitat cerebral, mentre que utilitzar aquesta característica massa sovint, és fer trampa.

- Si teniu massa problemes per a resoldre cert trencaclosques i heu d'emprar la característica «Consell», llavors potser hauríeu d'intentar-ho fent disminuir el nivell de dificultat, o provar amb un trencaclosques més senzill i bàsic.

- Algunes disposicions de trencaclosques presenten formes de tauler de joc molt específiques. És una bona idea tenir habilitada l'opció de ressaltat fins i tot si us considereu un jugador experimentat.

## Resum de la interfície

### La pantalla de benvinguda

La pantalla de benvinguda és la primera que veureu quan inicieu el &ksudoku;, utilitzeu la barra d'eines o de menús per a sol·licitar una partida nova. Teniu una llista de tots els tipus i mides de trencaclosques, i podeu fer clic sobre un d'ells per a fer una selecció.

Si feu clic al botó marcat com Entra a un puzle, apareixerà un tauler buit del tipus i mida seleccionats. Aquí podreu utilitzar el ratolí o el teclat per a introduir un trencaclosques des d'una altra font, com un diari. En acabar, utilitzeu l'acció Comprova, a la barra d'eines o de menús, per a verificar el trencaclosques. Hauria de tenir una única solució. Si és així, podreu començar a resoldre el trencaclosques o potser fer que el &ksudoku; el resolgui. Si no hi ha solució o més d'una solució, probablement vol dir que heu comès un error en algun lloc en introduir les dades.

Si feu clic al botó marcat com Genera un puzle, el &ksudoku; mostrarà un tauler amb alguns quadrats ja emplenats. Dependrà de vosaltres emplenar la resta.

Abans de generar un trencaclosques, verifiqueu que la configuració de les llistes desplegables Dificultat: i Simetria: sigui del vostre grat. Podreu canviar-les durant una partida, però si es fa després, no tindran cap efecte fins que es generi el següent trencaclosques.

Si no podeu veure les llistes desplegables Dificultat: i Simetria:, utilitzeu l'element de menú Arranjament Mostra la barra d'estat per a assegurar-vos que la barra d'estat està visible.

La llista desplegable Dificultat: proporciona sis nivells de dificultat, des de Molt fàcil fins a Difícil, Diabòlica i Sense límits. Els nivells més fàcils es pot trigar uns minuts a resoldre'ls en un tauler de 9x9. Els nivells de dificultat Difícil i Diabòlica poden prendre aproximadament una hora i estan destinats a ser equivalents als graus difícils que apareixen als diaris. Els trencaclosques de Samurai i les mides de trencaclosques de 16x16 o 25x25 es trigaran més a resoldre, senzillament perquè hi ha més files, columnes i blocs, i més quadrats a completar.

El nivell de dificultat Diabòlica generalment requereix una o més conjectures, amb retrocés si l'endevineu incorrectament. Els nivells més baixos generalment es poden resoldre només amb la lògica. El nivell de dificultat Sense límits no té cap límit en el nombre de conjectures requerides, com d'aviat es necessita la primera conjectura o com pot de complexa ser la lògica. Es proporciona per a l'interès de jugadors experts, però tendeix a generar trencaclosques inhumans poc interessants i no es recomana per a un ús general.

La llista desplegable Simetria: proporciona set tipus de simetria, inclosa Sense simetria. Això controla la disposició i l'aparença dels quadrats que s'emplenen al començament d'un trencaclosques i té un efecte principalment estètic, excepte que els trencaclosques sense simetria tendeixen a ser una mica més difícils que aquells amb una simetria alta i és menys probable que el &ksudoku; pugui generar un trencaclosques amb dificultat i simetria altes combinades.

### El menú Joc

&Ctrl;N Joc Nova

  Comença una partida nova.

&Ctrl;O Joc Carrega...

  Carrega una partida desada.

&Ctrl;S Joc Desa

  Desa el joc a un fitxer de desament predeterminat.

Joc Desa com a...

  Desa el joc a un fitxer de la vostra elecció.

&Ctrl;P Joc Imprimeix...

  Imprimeix l'estat actual d'un joc bidimensional en una impressora de la vostra elecció. Els contorns dels blocs i els valors originals del trencaclosques estaran impresos en negre. Les altres cel·les, amb els valors emplenats i els valors de la solució s'imprimiran en gris. Hi ha l'opció de només imprimir un trencaclosques o més d'un trencaclosques per pàgina. Vegeu la secció Configuració del joc.

&Ctrl;Q Joc Surt

  Surt del &ksudoku;.

### El menú Mou

&Ctrl;Z Mou Desfés

  Desfà la vostra última jugada, repetidament si cal.

&Ctrl;&Maj;Z Mou Refés

  Torna a fer una jugada que s'ha desfet, repetidament si cal.

H Mou Consell

  Dona una pista emplenant un quadrat buit.

Mou Resol

  Resol el trencaclosques a l'instant.

Mou Comprova

  Verifica la validesa d'un trencaclosques introduït. Si només té una solució, estarà disponible per a jugar. Si no té solució o en té més d'una, probablement ha estat un error en introduir les dades.

### El menú Arranjament

Arranjament Configura el &ksudoku;...

  Obre un diàleg per a configurar el &ksudoku;. Per a més detalls, vegeu la secció Configuració del joc.

De manera addicional, el &ksudoku; té la configuració comuna al &kde; i els elements dels menús Arranjament i Ajuda. Per a obtenir més informació, llegiu les seccions sobre El menú Arranjament i El menú Ajuda en els Fonaments del &kde;.

## Preguntes més freqüents

Vull canviar l'aparença d'aquest joc. Puc fer-ho?

Els jocs de Sudoku es juguen tradicionalment utilitzant una quadrícula. Els temes no tenen molt sentit aquí, però podreu seleccionar alguns esquemes de color i fons. Per a fer-ho, utilitzeu Arranjament Configura el &ksudoku;... a la barra de menús.

Puc utilitzar el teclat per a jugar a aquest joc?

Sí. En el &ksudoku;, el teclat sempre està habilitat. Utilitzeu les tecles del cursor per a moure la selecció, els caràcters numèrics o alfabètics per a introduir els símbols i la tecla &Maj; per a aplicar els marcadors.

On es troben les puntuacions més altes?

El &ksudoku; no té aquesta característica.

## Configuració del joc

### Opcions del joc

En imprimir, intenta ajustar més d'un puzle en una pàgina

  Alterna l'opció per a imprimir més d'un trencaclosques per pàgina quan hi caben.

  Si aquesta opció està marcada, els trencaclosques s'imprimiran quan no n'hi càpiguen més en una pàgina o quan finalitzi el &ksudoku;. En cas contrari, s'imprimirà un trencaclosques immediatament.

  No es poden imprimir els trencaclosques en tres dimensions.

Mostra el ressaltat en els puzles en 2D

  Alterna l'opció de ressaltat del &ksudoku; per als trencaclosques bidimensionals.

Mostra els errors

  Alterna l'opció per a ressaltar els errors.

Mostra el ressaltat en els puzles en 3D

  Alterna l'opció de ressaltat del &ksudoku; per als trencaclosques tridimensionals.

Mida del puzle Mathdoku (3-9)

  Tria una mida per als trencaclosques Mathdoku, des de 3 (molt fàcil) fins a 9 (molt difícil), i la mida 6 com a predeterminada.

Configuració només per als puzles en 3D

  Aquestes cinc opcions de configuració ajusten el ressaltat i la visibilitat de les cel·les en els trencaclosques tridimensionals. La idea és facilitar la visualització de les relacions entre les cel·les, especialment si es troben al darrere d'altres cel·les.

#### Nota:

Es recomana tenir habilitades les opcions de ressaltat, fins i tot per als jugadors més experimentats, ja que els ajudarà a veure les limitacions reals del tauler de joc.

## Crèdits i llicència

&ksudoku;

Copyright 2005-2007 Francesco Rossi redsh@email.it

Copyright 2006-2007 Mick Kappenburg ksudoku@kappenburg.net, Johannes Bergmeier johannes.bergmeier@gmx.net

Copyright 2011 Ian Wadham iandw.au@gmail.com

Algorismes nous per a la resolució i generació 2011 per en David Bau, vegeu el lloc web.

Copyright de la documentació 2005 Francesco Rossi redsh@email.it

Copyright de la documentació 2007 Mick Kappenburg ksudoku@kappenburg.net, Eugene Trounev eugene.trounev@gmail.com

Copyright de la documentació 2011-2020 Ian Wadham iandw.au@gmail.com

Traductor de la documentació: &credits.Antoni.Bella;

&underFDL; &underGPL;

&documentation.index;